CELEX: 32018D1213(03)
Language: mt
Date: 2018-12-06 00:00:00
Title: Deċiżjoni ta’ Implimentazzjoni tal-Kummissjoni tas-6 ta’ Diċembru 2018 dwar il-pubblikazzjoni f’Il-Ġurnal Uffiċjali tal-Unjoni Ewropea ta’ applikazzjoni għal emenda fl-Ispeċifikazzjoni tal-Prodott ta’ denominazzjoni fis-settur tal-inbid skont l-Artikolu 105 tar-Regolament (UE) Nru 1308/2013 tal-Parlament Ewropew u tal-Kunsill (Graves supérieures (DOP))

13.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 449/22
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tas-6 ta’ Diċembru 2018
         dwar il-pubblikazzjoni f’Il-Ġurnal Uffiċjali tal-Unjoni Ewropea ta’ applikazzjoni għal emenda fl-Ispeċifikazzjoni tal-Prodott ta’ denominazzjoni fis-settur tal-inbid skont l-Artikolu 105 tar-Regolament (UE) Nru 1308/2013 tal-Parlament Ewropew u tal-Kunsill
         (Graves supérieures (DOP))
         (2018/C 449/06)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 97(3) tiegħu,
         Billi:
         
                     (1)
                  
                  
                     Franza ressqet applikazzjoni għal emenda fl-ispeċifikazzjoni tad-denominazzjoni “Graves supérieures”, skont l-Artikolu 105 tar-Regolament (UE) Nru 1308/2013.
                  
               
                     (2)
                  
                  
                     Il-Kummissjoni eżaminat din l-applikazzjoni u sabet li l-kundizzjonijiet stabbiliti fl-Artikoli 93 sa 96, l-Artikolu 97(1) u kif ukoll l-Artikoli 100, 101 u 102 tar-Regolament (UE) Nru 1308/2013 huma ssodisfati.
                  
               
                     (3)
                  
                  
                     Sabiex id-dikjarazzjonijiet ta’ oppożizzjoni jkunu jistgħu jsiru skont l-Artikolu 98 tar-Regolament (UE) Nru 1308/2013, l-applikazzjoni għal emenda fl-ispeċifikazzjoni tad-denominazzjoni “Graves supérieures” jenħtieġ li tiġi ppubblikata f’Il-Ġurnal Uffiċjali tal-Unjoni Ewropea,
                  
               IDDEĊIEDIET KIF ĠEJ:
         
            Artikolu Uniku
            L-applikazzjoni għal emenda fl-ispeċifikazzjoni tad-denominazzjoni “Graves supérieures” (DOP) skont l-Artikolu 105 tar-Regolament (UE) Nru 1308/2013 tinsab fl-Anness ta’ din id-Deċiżjoni.
            Skont l-Artikolu 98 tar-Regolament (UE) Nru 1308/2013, id-dritt ta’ oġġezzjoni għall-emenda fl-Ispeċifikazzjoni tal-Prodott prevista fl-ewwel subparagrafu ta’ dan l-artikolu jingħata għal xahrejn li jibdew jiskorru mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-6 ta’ Diċembru 2018.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 347 tal-20.12.2013, p. 671.
      
      
         
            ANNESS
            
               “GRAVES SUPÉRIEURES”
            
            
               PDO-FR-A1014-AM02
            
            
               Id-data tat-tressiq tal-applikazzjoni: is-7 ta’ Marzu 2016
            
            APPLIKAZZJONI GĦAL EMENDA FL-ISPEĊIFIKAZZJONI TAL-PRODOTT
            1.   Regoli applikabbli għall-emenda
            
            L-Artikolu 105 tar-Regolament (UE) Nru 1308/2013 - Emenda mhux minuri
            2.   Deskrizzjoni u spjegazzjoni tal-emenda
            
            2.1.   
                  Żona ġeografika
               
            
            Il-punt IV(1) tal-Kapitolu 1 tal-Ispeċifikazzjoni tal-prodott huwa emendat kif ġej:
            
                        —
                     
                     
                        Wara l-kelma: “Virelade”, jiddaħħlu l-kliem: “u f’parti mit-territorju tal-muniċipalità ta’ Coimères li tikkorrispondi għat-Taqsima A msejħa Herrères l-ewwel pjanta tal-irqajja’ tar-reġistru tal-artijiet (pjan rivedut ghall-1934) iċċertifikat konformi mal-iskeċċ ta’ pjanta ta’ konservazzjoni fil-5 ta’ Novembru 2010”. Din l-emenda għandha l-għan li tinkludi fiż-żona ġeografika parti mit-territorju tal-muniċipalità ta’ Coimères li tintuża b’mod kontinwu għall-vitikultura, li għandha modi ta’ ġestjoni tad-dwieli simili u kultivazzjoni simili ħafna kemm mill-aspetti ta’ pajsaġġ kif ukoll mill-aspett topografiku, idroloġiku, ġeoloġiku u pedoloġiku ma’ dawk tal-vinji tad-denominazzjoni “Graves supérieures” fil-viċin. Din il-parti tal-muniċipalità ta’ Coimères ġeografikament tinsab fil-kontinwità diretta taż-żona ġeografika tad-DOP “Graves supérieures”.
                        L-applikazzjoni biex tiġi introdotta l-muniċipalità ta’ Coimères nbdiet fl-1938 eżatt wara r-rikonoxximent nazzjonali tad-denominazzjoni minħabba ommissjoni rrappurtata minn operatur dak iż-żmien. Sussegwentement, minkejja d-deċiżjonijiet pożittivi tal-korpi responsabbli għat-teħid tad-deċiżjonijiet dwar l-inklużjoni ta’ din il-muniċipalità fiż-żona ġeografika tad-denominazzjoni, id-deċiżjoni qatt ma ġiet irreġistrata fit-testi uffiċjali. Iż-żieda ta’ din il-muniċipalità llum sempliċement tikkumpensa ommissjoni li saret żmien twil ilu.
                     
                  
                        —
                     
                     
                        il-kliem “Martignas-sur-Jalle” u “Saint-Jean-d’Illac” jitħassru. Din l-emenda għandha l-għan li teskludi l-muniċipalitajiet ta’ Martignas-sur-Jalle u Saint-Jean-d’Illac miż-żona ġeografika minħabba li tilfu l-użu tagħhom għall-vitikultura u ma għandhom l-ebda dielja u l-ebda roqgħa art demarkata għad-DOP.
                        Għalhekk il-punt 6 tad-Dokument Uniku huwa emendat.
                     
                  2.2.   
                  Ir-roqgħa tar-raba’ demarkata
               
            
            Fil-punt IV(2) tal-Kapitolu 1 tal-Ispeċifikazzjoni tal-prodott, wara l-kliem: “mill-10 ta’ Frar 2011”, jiddaħħlu l-kliem: “u tal-kumitat permanenti tiegħu tal-4 ta’ Settembru 2013 b’delega tal-kumitat nazzjonali”. Din l-emenda għandha l-għan li żżid id-data ta’ approvazzjoni mill-awtorità nazzjonali kompetenti ta’ emenda tar-roqgħa tar-raba’ demarkata fiż-żona ġeografika ta’ produzzjoni. Id-demarkazzjoni tar-roqgħa tar-raba’ tikkonsisti fl-identifikazzjoni fiż-żona ġeografika tal-produzzjoni, tal-irqajja’ tar-raba’ tajbin għall-produzzjoni tad-denominazzjoni ta’ oriġini protetta li qed tiġi kkunsidrata.
            Id-dokument uniku mhuwiex affettwat minn din il-bidla.
            2.3.   
                  Qawwa alkoħolika totali skont il-volum
               
            
            Il-kapitolu 1, it-Taqsima IX, il-punt 1, l-ittra (e) tal-Ispeċifikazzjoni tal-prodott huwa emendat kif ġej:
            
               “Għal inbejjed bid-denominazzjoni tal-oriġini protetta “Graves supérieures” l-arrikkiment biż-żieda taz-zokkor fix-xott jew minn most ikkonċentrat rettifikat ma jistgħax ikollu l-effett li jgħolli l-qawwa alkoħolika totali skont il-volum għal aktar minn 15 % wara l-arrikkiment. L-arrikkiment permezz ta’ konċentrazzjoni parzjali tal-most għall-produzzjoni tal-inbid huwa awtorizzat, sakemm ma jaqbiżx il-limitu ta’ konċentrazzjoni ta’ 10 % tal-volumi arrikkiti b’dan il-mod. Dan jista’ jippermetti li l-qawwa alkoħolika totali skont il-volum tittella’ sa 19 % vol.”
            
            Dawn id-dispożizzjonijiet huma f’konformità mal-punt 1 tal-Parti II tal-Anness VII tar-Regolament (UE) Nru 1308/2013 li jipprevedi li “il-limitu superjuri għall-qawwa alkoħolika totali jista’ jkun aktar minn 15 % volum għal inbejjed b’denominazzjoni protetta ta’ oriġini li jkunu saru mingħajr tisħiħ, jew b’tisħiħ biss permezz ta’ proċessi ta’ konċentrazzjoni parzjali elenkati fil-punt 1 tat-Taqsima B tal-Part I tal-Anness VIII, sakemm l-ispeċifikazzjoni tal-prodott fil-fajl tekniku tad-denominazzjoni protetta ta’ oriġini kkonċernata tagħti lok għal dik il-possibbiltà”.
            Il-possibbiltà li tiżdied il-qawwa alkoħolika totali skont il-volum fil-livell ta’ 19 % vol. għall-inbejjed arrikkiti ġiet introdotta fir-Regolament (UE) Nru 1308/2013 permezz tar-Regolament (UE) 2017/2393. Din l-emenda għandha l-għan li tikkonsolida l-Ispeċifikazzjoni minħabba li l-inbejjed “Graves supérieures” prodotti minn għeneb misjur ħafna jistgħu jiksbu livelli alkoħoliċi għolja u li l-leġiżlazzjoni teżiġi li din il-possibbiltà tiġi deskritta fl-Ispeċifikazzjoni.
            Id-dokument uniku mhuwiex affettwat minn din il-bidla.
            2.4.   
                  Rabta mal-oriġini
               
            
            Fit-tielet subparagrafu tal-punt X(1)(a) tal-Kapitolu I tal-istess speċifikazzjoni tal-prodott, in-numru “43” huwa sostiwit bin-numru “42”. Din l-emenda tikkorrispondi għar-rettifika tal-għadd ta’ muniċipalitajiet taż-żona ġeografika wara t-tneħħija taż-żewġ muniċipalitajiet ta’ Martignas-sur-Jalle u Saint-Jean-d’Illac u ż-żieda ta’ parti mit-territorju tal-muniċipalità ta’ Coimères.
            Għalhekk, il-punt “Rabta mal-oriġini” fid-Dokument Uniku huwa emendat.
            DOKUMENT UNIKU
            1.   Isem
            
            Graves supérieures
            2.   Tip ta’ indikazzjoni ġeografika
            
            DOP - Denominazzjoni ta’ oriġini protetta
            3.   Kategoriji tal-prodotti tad-dwieli
            
            
                     
                        1.
                     
                     
                        Inbid
                     
                  4.   Deskrizzjoni tal-inbid/inbejjed
            
            Inbid abjad mhux frizzanti b’zokkor residwu magħmul minn għeneb maqtugħ meta jkun misjur ħafna permezz ta’ ħsad manwali suċċessiv, abbażi tal-varjetà sémillon B li jipproduċi nbid robust, mimli, lewn id-deheb, u b’togħma ta’ frott imqadded. It-taħlita finali mal-varjetà sauvignon B u l-varjetà muscadelle B tagħti nota friska lill-inbid.
            Qawwa alkoħolika minima naturali skont il-volum ta’ 13,5 %.
            Il-kontenut ta’ zokkor fermentabbli (G+F) huwa superjuri jew ugwali għal 34 g/l.
            Il-kriterji analitiċi l-oħra jsegwu r-regolamentazzjoni Ewropea.
            Karatteristiċi analitiċi ġenerali
            
                        Qawwa alkoħolika totali massima (f’% ta’ volum)
                     
                     
                         
                     
                  
                        Qawwa alkoħolika proprja minima (f’% tal-volum)
                     
                     
                        12
                     
                  
                        Aċidità totali minima
                     
                     
                        F’milliekwivalenti għal kull litru
                     
                  
                        Aċidità volatili massima (f’milliekwivalenti għal kull litru)
                     
                     
                        25
                     
                  
                        Diossidu tal-kubrit totali massimu (f’milligrammi għal kull litru):
                     
                     
                         
                     
                  5.   Prattiki tal-produzzjoni tal-inbid
            
            a.   
                  Prattiki enoloġiċi essenzjali
               
            
            
               Densità u wisa’ bejn id-dwieli
            
            Prattika tal-kultivazzjoni
            Id-densità minima tat-tħawwil tad-dwieli hija ta’ 5 000 pjanta għal kull ettaru.
            Id-distanza bejn ir-ringieli ma tistax tkun akbar minn 2 metri, u d-distanza bejn il-pjanti fl-istess ringiela ma tistax tkun inqas minn 0,8 metri.
            
               Regoli dwar iż-żbir tad-dwieli
            
            Prattika tal-kultivazzjoni
            Iż-żbir isir l-aktar tard fl-istadju meta l-weraq ikunu mifruxa (l-istadju 9 ta’ Lorenz).
            Id-dwieli jinżabru skont it-tekniki li ġejjin b’massimu ta’ 12-il għajn fuq kull dielja:
            
                        —
                     
                     
                        żabra qasira (bid-difer) jew żabra twila (biż-żargun);
                     
                  
                        —
                     
                     
                        żabra qasira fuq spalliera doppja jew forma ta’ mrewħa b’erba’ dirgħajn.
                     
                  
               Ħsad tal-għeneb
            
            Restrizzjoni fuq l-iżvilupp
            L-inbejjed ġejjin minn għeneb maħsud meta jkun misjur ħafna (bil-preżenza ta’ moffa nobbli u/jew ta’ skolorazzjoni tal-pjanta) permezz ta’ ħsad bl-idejn suċċessiv.
            
               Arrikkiment
            
            Prattika enoloġika speċifika
            L-arrikkiment huwa awtorizzat skont ir-regoli stipulati fl-Ispeċifikazzjoni.
            b.   
                  Rendimenti massimi
               
            
            48 ettolitru għal kull ettaru
            6.   Żona ġeografika ddefinita
            
            Il-ħsad tal-għeneb, il-produzzjoni, il-maturazzjoni u l-iżvilupp tal-inbejjed isiru kollha fil-muniċipalitajiet li ġejjin tad-département tal-Gironde: Arbanats, Ayguemortes-les-Graves, Beautiran, Bègles, La Brède, Budos, Cabanac-Villagrains, Cadaujac, Canéjan, Castres-Gironde, Cérons, Cestas, Eysines, Gradignan, Guillos, Le Haillan, Illats, Isle-Saint-Georges, Landiras, Langon, Léogeats, Léognan, Martillac, Mazères, Mérignac, Pessac, Podensac, Portets, Pujols-sur-Ciron, Roaillan, Saint-Médard-d’Eyrans, Saint-Michel-de-Rieufret, Saint-Morillon, Saint-Pardon-de-Conques, Saint-Pierre-de-Mons, Saint-Selve, Saucats, Talence, Toulenne, Villenave-d’Ornon, Virelade, u f’parti tat-territorju tal-muniċipalità ta’ Coimières li tikkorrispondi għat-Taqsima A msejħa Herrères l-ewwel pjanta tal-irqajja’ tar-reġistru tal-artijiet (pjan rivedut ghall-1934) iċċertifikat konformi mal-iskeċċ ta’ pjanta ta’ konservazzjoni fil-5 ta’ Novembru 2010.
            7.   Varjetajiet ewlenin
            
            
                         
                     
                     
                        Muscadelle B
                     
                  
                         
                     
                     
                        Sauvignon B
                     
                  
                         
                     
                     
                        Sauvignon gris G
                     
                  
                         
                     
                     
                        Sémillon B
                     
                  8.   Deskrizzjoni tar-rabta/rabtiet
            
            Iż-żona ġeografika tad-denominazzjoni tal-oriġini protetta “Graves supérieures” tifforma strixxa ta’ wisa’ ta’ madwar għaxar kilometri fuq in-naħa tax-xellug tal-Garonne mit-Tramuntana ta’ Bordeaux għax-Xlokk ta’ Langon.
            Kif jindika l-isem tad-denominazzjoni, it-territorju ta’ “Graves supérieures” huwa magħmul minn ċagħaq, ġebel, żrar ftit jew wisq oħxon, ramel imħallat max-xaħx u mat-tafal, li f’xi postijiet jinsab fuq ġebel tal-ġir iżda ġeneralment fuq ir-ramel pur jew l-alios (ramel miġbur li jkun fih partikoli tal-ħadid) jew fuq it-tafal. Huwa magħmul minn 42 muniċipalità tad-département tal-Gironde.
            L-artijiet għandhom storja ġeoloġika twila u kumplessa, marbuta mill-qrib mal-oriġini tal-Garonne, mat-tibdiliet fl-iżvilupp tiegħu u mal-episodji glaċjali suċċessivi tal-era Kwaternarja. Matul dawn il-perjodi, il-glaċieri tal-Pirenej ħaffru l-widien tagħhom u ħejjew il-blat li fuqu jiskulaw ix-xmajjar sar-reġjun ta’ Bordeaux. Minn dawn id-depożiti suċċessivi baqgħu biss relikwi fil-forma ta’ għoljiet ta’ graves ta’ kull dimensjoni u ta’ kull tip.
            L-artijiet li ffurmaw minn dak iż-żmien ’l hawn għandhom ħamrija permeabbli ħafna minħabba li fiha ħafna żrar u ċagħaq. Dawn mhumiex l-uniċi artijiet kwalitattivi ħafna tal-“Graves supérieures”, iżda jikkostitwixxu s-sinsla u l-immaġni tal-eċċellenza tiegħu. L-inklinazzjonijiet tagħhom jiffavorixxu l-fluss tal-ilma u għalhekk jiggarantixxu drenaġġ superfiċjali perfett tal-ilma. Dan id-drenaġġ huwa msaħħaħ permezz ta’ netwerk idrografiku kbir ta’ xmajriet żgħar tal-ilma li huma t-tributarji tal-Garonne. Huma artijiet li għandhom alimentazzjoni idrika tad-dwieli regolata ħafna.
            Huma protetti mit-temp fil-Punent permezz tal-foresta tal-arżnu li għandha rwol importanti fir-regolazzjoni tat-temperatura, mis-sħana u l-umdità eċċessivi permezz ta’ ventilazzjoni naturali minħabba li jinsabu ħdejn il-Garonne, u jibbenefikaw mill-influwenzi oċeaniċi li jimmoderaw il-ġlata tar-rebbiegħa. B’hekk il-vinja għandha l-vantaġġ ta’ klima partikolari u favorevoli. Il-pajsaġġi vitikoli ta’ dan is-settur, magħmula minn inklinazzjonijiet mhux weqfin ħafna fejn il-ġebel ċar u jleqq jirrifletti d-dawl fuq l-għeneb, jinsabu bejn ix-xmara u l-foresti tal-arżnu.
            L-artijiet tar-reġjun tal-Graves supérieures huma artijiet fejn oriġinaw l-aħjar inbejjed ħomor u bojod tar-reġjun ta’ Bordeaux, u f’dan ir-reġjun ġew żviluppati prattiki li għadhom jintużaw sal-lum. Mis-sekli sbatax u tmintax il-varjetajiet li kienu jitkabbru fi klima oċeanika kienu jeħtieġu arbli ta’ appoġġ u suċċessivament użu mifrux ta’ rbit u metodu rigoruż ta’ żbir biex jiġi żgurat tqassim tajjeb tal-għeneb li jrid jinħasad u wiċċ tal-werqa kbir biżżejjed għall-fotosinteżi biex tiġi żgurata maturità ottimali.
            B’rispett tad-drawwiet, ir-roqgħa tar-raba’ demarkata għall-ħsad tal-għeneb tikklassifika l-irqajja’ tar-raba li għandhom il-karatteristika ta’ drenaġġ naturali bil-kwalità ta’ drenaġġ tagħhom jew bil-pożizzjoni tagħhom fuq għolja jew inklinazzjoni. Huma esklużi s-sitwazzjonijiet ġeografiċi u topografiċi li huma soġġetti għall-ġlata fir-rebbiegħa minħabba li jinsabu ’l bogħod mill-Garonne (telf tal-kapaċità termoloġika tax-xmara) jew magħluqin fil-foresta (għaliex iċ-ċirkolazzjoni tal-mases ta’ arja kiesħa tiġi ostakolata).
            L-irqajja’ tar-raba’ demarkati b’mod preċiż jippermettu espressjonijiet ottimali tal-varjetajiet lokali, magħżula tul l-istorja għall-kapaċitajiet ta’ konservazzjoni u maturazzjoni tagħhom, marbuta mal-ħtieġa li dawn il-prodotti jiġu trasportati ’l bogħod.
            L-inbejjed bid-denominazzjoni tal-oriġini protetta “Graves supérieures” huma esklussivament inbejjed bojod b’zokkor residwu strutturat abbażi tal-varjetà sémillon B li jinħasdu meta l-għeneb ikun misjur ħafna permezz ta’ ħsad bl-idejn suċċessiv, u dan jirriżulta f’inbejjed robusti, mimlija, lewn id-deheb, u b’togħma ta’ frott imqadded. Il-karatteristiċi klimatiċi taż-żona ġeografika tad-denominazzjoni huma partikolarment favorevoli għal din it-teknika tal-ħsad. Il-varjetajiet sauvignon B u muscadelle B, maħsuda skont l-istess metodi, jagħtu l-freskezza lill-inbejjed matul l-assemblaġġ. Din il-freskezza tirrifletti wkoll in-natura tal-ħamrija ramlija jew b’matriċi taflija li fuqha jitħawlu l-irqajja’ tar-raba’ tad-denominazzjoni, li finalment jagħtu lil dawn l-inbejjed b’zokkor residwu bilanċ tajjeb, delikatezza u s-sensazzjonijiet tal-fjuri u tal-frott. Waqt li kapaċi jibbenefikaw minn xi snin ta’ maturità, l-inbejjed jistgħu wkoll jiġu apprezzati bħala “inbejjed żgħażagħ”.
            Sabiex jiġi żgurat ħsad suffiċjenti, mingħajr ma jittaqqlu żżejjed id-dwieli (garanzija ta’ maturità u ta’ konċentrazzjoni ottimali tal-frott), id-densità minima tat-tħawwil hija għolja.
            Il-prossimità mal-port ta’ Bordeaux, fejn storikament kien hemm kummerċ qawwi tal-inbejjed mad-dinja kollha, u s-sitwazzjoni ġeopedoloġika speċifika ppermettew lid-denominazzjoni ta’ oriġini protetta “Graves supérieures” tikseb fama internazzjonali.
            9.   Kundizzjonijiet essenzjali oħrajn
            
            
               
                  Żona fil-viċinanza immedjata
               
            
            
               Qafas legali:
            
            Leġiżlazzjoni Nazzjonali
            
               Tip ta’ kundizzjoni supplementari:
            
            Deroga dwar il-produzzjoni fiż-żona ġeografika ddefinita
            
               Deskrizzjoni tal-kundizzjoni:
            
            Iż-żona fi prossimità immedjata, iddefinita b’deroga għall-produzzjoni, it-tħejjija u l-iżvilupp tal-inbejjed, tikkonsisti mit-territorju tal-muniċipalitajiet li ġejjin tad-département tal-Gironde: Barsac, Beguey, Bieujac, Bommes, Cadillac, Castets en Dorthe, Fargues, Langoiran, Loupiac, Le Pian sur Garonne, Preignac, Rions, Saint-Loubert, Saint-Maixant, Saint-Pierre-d’Aurillac, Sainte-Croix-du-Mont u Sauternes.
            
               
                  Unità ġeografika usa’
               
            
            
               Qafas legali:
            
            Leġiżlazzjoni Nazzjonali
            
               Tip ta’ kundizzjoni supplementari:
            
            Dispożizzjonijiet addizzjonali dwar it-tikkettar
            
               Deskrizzjoni tal-kundizzjoni:
            
            L-inbejjed bid-denominazzjoni ta’ oriġini protetta jistgħu jispeċifikaw fuq it-tikketti tagħhom l-unità ġeografika usa’ ta’ “Vin de Graves”.
            Id-daqs tal-ittri għal din l-unità ġeografika usa’ ma għandux ikun akbar, fl-għoli jew fil-wisa’, minn żewġ terzi tad-daqs tal-ittri li jifformaw l-isem tad-denominazzjoni ta’ oriġini protetta.
            10.   Link għall-Ispeċifikazzjoni tal-prodott
            
            https://info.agriculture.gouv.fr/gedei/site/bo-agri/document_administratif-d7275bf9-c6c4-43be-8478-caaef27859df